Goeie reën maak damme propvolDie Oranjerivier naby Philippolis. Jens Friss het die foto op Facebook gedeel. Die meeste van Suid-Afrika se damme is heerlik vol nadat reën oor groot dele van die land uitgesak het. Die departement van water en sanitasie se weeklikse verslag oor damvlakke dui ook op ŉ toename in die watervlakke van reservoirs. Waar dit ŉ week gelede op 87,6% gestaan het, staan reservoirvlakke nou op ŉ gemiddeld van 89,8%. Dit is ŉ aansienlike verbetering van die 77,8% waarop dit dieselfde tyd verlede jaar gestaan het. Die styging in damvlakke is goeie nuus, veral omdat die land se damvlakke die laaste ruk op ŉ afwaartse kurwe was. Die geïntegreerde Vaalrivierstelsel het van 91,5% verlede week tot 93,3% gestyg. Dit is die land se grootste stelsel en bestaan uit 14 damme met opvangsgebiede in die Vrystaat, Noord-Kaap, Mpumalanga en Noordwes. Die Gariep-dam, Suid-Afrika se grootste dam, is nou tot oorlopens toe vol en staan op 102,6%, in vergelyking met verlede week se 93,4%. Sterkfontein, een van die damme in die geïntegreerde Vaalrivierstelsel, se vlak is tans 100,1% (van 99,6% ŉ week gelede) en die Vaaldam se vlak het gestyg van 89,9% tot 91,3%. Sewe van die land se nege provinsies het stygings in watervlakke gehad. In die Noord-Kaap was daar ŉ effense daling, van 96,6% na 96,1%, met dieselfde neiging in die Wes-Kaap waar opgaarvlakke van 69,9% na 69,1% effens teruggesak het. Sputnik Ratau, woordvoerder van die departement, het Suid-Afrikaners steeds gemaan om water spaarsaam te gebruik, selfs al het die afgelope ruk se goeie reën in opvangsgebiede tot ŉ styging in watervlakke gelei.